**TABIIY-GEOGRAFIK RAYONLASHTIRISH METODLARI**

**REJA:**

1. **Tabiiy geografik rayonlashtirish metodlari**
2. **YUqoridan pastga qarab rayonlashtirish**
3. **Quyidan pastdan yuqoriga qarab rayonlashtirish**

**Tayanch iboralar**. Tabiiy geografik rayonlashtirish metodi nima? Metodlarning qo‘llanish deganda nimalar tushuniladi?

Bu mavzuni o‘rganishda talabalar rayonlashtirishning asosiy metodlari bilan tanishadilar. Hozirgi vaqtda rayonlashtirishning bir necha metodlari mavjud. Tabiiy-geografik rayonlashtirishda ikki yo‘l – «quyidan yuqoriga», ya’ni mayda komplekslar ajratilib, keyin yiriklarini ajratish va «yuqoridan pastga» yoki yirik tabiiy-geografik komplekslar ichida maydalarini ajratish keng qo‘llaniladi.

Talabalar mavzu bilan tanishish davrida tabiiy-geografik rayonlashtirishning quyidagi asosiy metodlarini bilib oladilar:

1) Tabiiy-geografik birliklari bosh omilga qarab ajratish metodi;

2) Solishtirma metod;

3) Kompleks belgilari va geografik komponentlarning o‘zaro bog‘liqligi va ta’sirini analiz qilib, taksonomik birliklarni ajratish metodi;

4) Landshaft-tipologik rayonlashtirish metodi.

Tabiiy-geografik rayonlashtirishda bosh omilga ajratishda adabiyotlar, kartografik materiallar va dala tekshirishlari natijalari hamda landshaft kartalari (agar bu kartalar mavjud bo‘lsa), geografik komponentlar bo‘yicha o‘rganilib, so‘ng zarur bo‘lgan tip va rangdagi komplekslar ajratiladi.

Bosh omilni hisobga olish metodi tabiiy-geografik komplekslarning shakllanishi taraqqiyoti va xususiyatlarini to‘la aks ettira olmaydi, balki geomorfologik, iqlim va boshqa komponentlarning belgilariga katta e’tibor beriladi.

Ko‘p tadqiqotchilar rayonlashtirishda bosh omilni almashtirib turishi taklif etadilar. Masalan, zonal birliklarni ajratishda iqlim, provinsial birliklarni ajratishda esa – geologik-geomorfologik xususiyatlaridan bosh omil sifatida foydalanishni taklif qiladilar.

Mayda masshtabli tabiiy-geografik rayonlashtirishda tarmoqlar bo‘yicha rayonlashtirilgan hududiy komplekslari solishtiriladi; bu metod tabiatda ob’ektiv mavjud bo‘lgan turli tabiiy geografik regionlarning chegaralarini aniqlash imkoniyatini beradi. Dala tekshirishlari va xonada ishlash davrida tabiiy-geografik birliklarni ajratishda ularning kompleks belgilariga qarab, yoki komponentlarning o‘zaro bog‘liqligi va ta’siri asosida ajratish, rayonlashtirishning asosiy metodlaridan biri hisoblanib, bunda barcha komponentlarning shakllanishidagi ishtirokiga katta e’tibor beriladi. SHu bilan birga, bu chuqur dala qidirishlari natijalariga asoslangan bo‘lib, olingan ma’lumotlarning sifat va miqdor ko‘rsatkichlariga tayanadi.

Bu metoddan foydalanishda kishilarning xo‘jalik faoliyatining tabiatga ta’siri ham hisobga olinadi.

Mavzuni o‘rganish jaryoniida talabalar tabiiy-geografik rayonlashtirishning yana bir metodi – landshaft – tipologik metod bilan ham tanishadilar.

Yirik masshtabli landshaft – tipologik kartalari bevosita dalada tuziladi; ularga nisbatan maydaroq masshtabdagi kartalar geografik komponentlarning analizi asosida, tarmoq tipologik kartalar (geologik, geomorfologik, iqlim, tuproq, o‘simlik va h.k.) yordamida vujudga keltiriladi. Bunda hududdagi regional (individual) komplekslar birikmasi aniqlanadi. Ana shu hukmron komplekslar birikmasining o‘xshashlari (analoglari) boshqa hududda uchraydi. Masalan, tog‘ dashtlari landshaftlari Kavkaz tog‘larida ham, Tyan-SHan tog‘ tizimida ham mavjuddir.

Talabalar komplekslarni aniqlash va ajratishning muhim usullaridan biri bo‘lgan aerofotos’yomka va kosmik fotolar tahliliga katta e’tibor berish zarurligini bilishlari kerak. Ayni vaqtda qaysi hollarda aerofotos’emka, qaysi vaqtlarda kosmik s’emkadan foydalanish zarurligini aniq tasavvur etishlari kerak.

Ilgari aerofotos’emkadan faqat yirik masshtabli rayonlashtirishlardagina foydalanish mumkin, deb hisoblar edilar. Tajribalar esa undan o‘rta masshtabli rayonlashtirishlarda ham foydalanish mumkinligini ko‘rsatadi. Aeros’emkalar marshrut kuzatishlari paytida aniqlash qiyin bo‘lgan komplekslarning chegaralarini aniq ko‘rsatishga, komplekslarning miqdoriy xususiyatlari, tektonik tuzilmasi, relefi, o‘simliklari va suv ob’ektlarini aniq ko‘rsatishga imkon beradi. Aerofotos’emkadan gravitatsion jarayonlar, oqim, qor ko‘chkilari, o‘pirilma, sel kabi salbiy jarayonlarning yo‘nalishlari aniqroq ko‘rish mumkin.

Ma’lum vaqtlar oralig‘idagi olingan aerofotos’emkalarni qiyosiy analiz qilish geokompleksda, tabiiy jarayonlar bilan kishilarning xo‘jalik faoliyatlari ta’sirida bo‘layotgan o‘zgarishlarni ko‘rsatuvchi muhim manba hisoblanadi.

Talabalar tabiiy-geografik rayonlashtirishda kosmik suratlardan foydalanish haqida tasavvurga ega bo‘lishlari kerak, chunki tabiiy-geografik komplekslarni, ularning yirik hududlarda planetlar masshtabda shakllanishi qonuniyatlarini chuqurroq tushunishda kosmik fotos’emkalar muhim rol o‘ynamoqda. Ular yordamida yirik maydonlarni, turli masshtabdagi (1:100000, 1:50000000), turli rangdagi birliklarni ajratish mumkin.

Turli davrlarda olingan kosmik s’emkalarni taqqoslash asosida tabiiy jarayonlarning intensivligi, tarqalishi va takrorlanish ritmi (sutkalik, mavsumiy, yillik), shuningdek, halokatli hodisalarni aniqlash, hamda yirik hududlardan tabiiy hodisalar o‘rtasidagi sabab oqibatlarni ta’riflash imkonini beradi.

Hozirgi davrda tabiiy-geografik komplekslarni, ularning moddiy tarkibi, miqdoriy farqlarini chuqurroq o‘rganish, komplekslar shakllanishida jarayon va qonuniyatlarni aniqlashga katta e’tibor berilmoqda.

SHu sababli geoximik, geofizik va matematik metodlardan foydalanish muhimdir. Talabalar bu usullar vositasida tabiiy-geografik rayonlashtirishda qanday masalalarni hal qilish, kompleksning qanday xususiyatlari va qonuniyatlarini aniqlashga yordam berishini aniq tasavvur etishlari kerak.

G e o f i z i k metod – komplekslarning fizik mohiyatini, uning strukturasi, asosan, vertikal aloqalarini tushunishga xizmat qiladi. Hozircha bu metod asosan iqlimiy, qisman gidrologik jarayonlarni aniqlashda qo‘llanilmoqda. Ammo er usti va yer ostidagi jarayonlarni tushunish, turli komplekslarga tushuvchi yer ichki energiyasining miqdori, yer qobig‘ining harakati, magnitli va gravitatsion jarayonlar dinamikasi kabilarni bilish, umuman er qobig‘i fizikasini, uning er sharida o‘zgarishi va turli taksonomik rangdagi tabiiy-geografik komplekslarga ta’sirini aniqlashga imkon beradi.

Geoximik metod – kompleks qidirishlar, asosan, landshaft qidirishlarida keng qo‘llaniladi. Talabalar har bir tabiiy-geografik kompleks ximiyaviy elementlardan tuzilganligini, ularning moddalar sostavida bo‘lishini aniq tasavvur etishlari kerak. Komplekslar tarkibida 90 gacha element to‘planib, shulardan 14 tasi uglerod, azot, kislorod, fosfor, natriy, kaliy, magniy, alyuminiy, vodorod, oltingugurt, xlor, kalsiy, temir, kremniy asosiylaridan hisoblanadi.

Komplekslarda bir tarafdan elementlar to‘planishi, ikkinchi tarafdan chiqib ketishi yuz eradi, ya’ni bir komponentlardan ikkinchilariga doimo elementlar migratsiyasi sodir bo‘ladi. SHu sababli, turli taksonomik rangdagi birliklarda ximiyaviy elementlarning to‘planishi va chiqib ketishi qonuniyatlarini, komplekslar ximiyaviy moddiy takiblarini aniqlash muhim ahamiyatga egadir. Geoximik metod vositasida komplekslar o‘rtasidagi gorizontal aloqalarni aniqlash mumkin.

Talabalar tabiiy-geografik rayonlashtirishda paleo-geografik metod ahamiyatiga e’tibor berishlari kerak. Tabbiiy-geografik kompleksdagi o‘zgarishlar, ularning tuzilmaklarini qayta joylashishi, xususan taraqqiyotidagi prognoz berishda paleo-geografik metodning ahamiyati katta. Bu metod – bir necha metodlarni o‘z ichiga olib, ulardan quyidagilari hozirgi davrda keng qo‘llanilmoqda:

***A) CHanglarni tahlil qilish metodi*** – turli davr yotqiziqlaridan olingan changlarni tahlil qilish asosida, o‘sha davr iqlimi, yotqiziqlarning to‘planish xarakteri, relefning shakllanishi kabilar haqida xulosa chiqariladi.

***B) Radiouglerod metodi*** – yordamida g‘ovak jinslar va tuproqning yoshi belgilanadi.

G‘ovak jinslarning absolyut yoshi bo‘yicha barcha komplekslarning yoshini aniqlab bo‘lmasa-da hozirgi komplekslar qaysi davrdan shakllana boshlanganligi haqida xulosa chiqarish mumkin.

Tuproqning absolyut yoshini aniqlash muhim ahamiyatga ega, chunki u tirik organizmlar – mikroorganizmlar, o‘simliklar, hayvonlar paydo bo‘lishidan boshlab shaklana boshlaydi. Qadimgi tuproqlar qoldiqlarining absolyut yoshini aniqlash, kompleks shakllanishdagi YAngi davrning boshlanishini, vaqt mobaynida tabiiy-sharoitlar o‘zgarishi, tabiiy jarayonlar yo‘nalishi kabilarni aniqlashga imkon beradi.

Talabalar tabiiy-geografik rayonlashtirish metodlarini, qidirishning barcha etaplarida foydalanish mumkinligini, aniq tasavvur etishlari zarur. SHuningdek, tabiiy-geografik rayonlashtirishda matematik metod keng joriy etilmoqda.

Talabalar tabiiy-geografik rayonlashtirishda, tabiiy-geografik komplekslarni o‘rganishda matematik metod nima uchun kerakligi bilan ham qiziqadilar.

***V) Matematik metodlar*** orasida tabiiy-geografik rayonlashtirishda matematik statistika keng qo‘llaniladi, bu metod kompleksdagi alohida komponentlar o‘rtasidagi aloqalarni aniqlashda ham foydalaniladi.

Bulardan tashqari, tabiiy-geografik rayonlashtirish jarayonida kompleksning har xil belgilariga qarab klassifikatsiyasini tuzishda elektron-hisoblash mashinalaridan (EHM) foydalanishdan ham xabardor bo‘lishlari kerak.

**Sinov savollari**

1. Tabiiy-geografik rayonlashtirishning qanday metod mavjud?
2. Tabiiy-geografik rayonlashtirishning qanday YAngi metodlarini bilasiz?
3. Landshaft – tipologik asosidagi rayonlashtirishning mazmuni, usullari qanday?
4. Tabiiy-geografik rayonlashtirishda aerofotos’emka va kosmik rasmlarning ahamiyati qanday?